text: Kommunen bør købe rockerborg
  07 november 2013 kl. 13.37
  Rockerborge hører ikke hjemme i et boligområde. Derfor vil byrådskandidat have kommunen til at købe rockerborgen.
  På Finlandsgade i Esbjerg er det hus, som rockergruppen Bandidos lejer, sat til salg. Det mener Bent Andersen (soc. dem.) er en god mulighed for at komme af med rockerne.
  - Hvis Esbjerg Kommune køber stedet, kan lejekontrakten opsiges med tre måneders varsel, siger Bent Andersen til TV SYD.
  Ejendommen er sat til salg til 2.75 million kroner.
  Han bor selv tæt på rockerborgen.
  - Man kan høre når de starter motorcyklerne derovre. Politiet gør hvad de kan - men rockerne er der jo stadigvæk.
  - Jeg ønsker i det hele taget at kommunen gør alt hvad de kan for, at stresse rockerne.
  Bent Andersen tror på, at man kan bruge hashklub-loven mod rockerne. Her kan politiet forbyde adgang til visse adresser hvor der jævnligt foregår noget kriminelt.
  - Det kan godt være, at der er nogle lov-tekniske ting, der gør at kommunen ikke bare kan købe en bygning - men det skal da undersøges. Så skal det følges op af nye lokale planlovsbestemmelser, så rockerne ikke bare flytter ind i nabobygningen.
  Socialdemokraternes borgmesterkandidat John Snedker, sidder i kommunens økonomiudvalg. Han har mandag foreslået at forvaltningen undersøger om det er muligt for kommunen at overtage ejendommen.
  - Den undersøgelse er forvaltningen nu sat i gang med, siger John Snedker i dag til TV SYD.
  Salgsopstilling - Nyboligs beskrivelse af rockerborgen i Esbjerg midtby
  
  